Charlotte Fischer (RV), 2006-12-15:
For Det Radikale Venstre er det en mærkesag at bekæmpe de skævheder, som i stigende grad har udviklet sig på boligmarkedet.
Det er jo bl.a. derfor, vi også går imod skattestoppet, fordi det på urimelig vis tilgodeser nogle af de mest velstillede mennesker i det her land.
I det perspektiv mener vi også at aftalen om den almene boligsektor er rigtig god.
Man skal huske, at de penge, som nu bliver sat af via Landsbyggefonden, går til den almene boligsektor, hver en krone går til den almene boligsektor.
Der er ikke en krone, der går ud af den almene boligsektor.
Vi har altid støttet et princip om, at den almene boligsektor så vidt muligt er selvfinansierende, at den hviler i sig selv, og med den reform, der nu er lagt op til, vil vi jo gerne tage et skridt videre og sige, at vi vil have en almen boligsektor, der så vidt muligt kan tage ansvar for sig selv og udvikle sig sådan, som den gerne vil.
Og på den måde giver det her princip jo god mening.
Det er i øvrigt et princip, som er lejret ind i Landsbyggefonden, som jo altså hedder Landsbyggefonden og derfor altid har været tiltænkt den rolle også at skulle bidrage til nybyggeri.
Jeg vil bare sige, at vi sådan set er dem, der repræsenterer lidt kontinuitet i det her, og vi har altid støttet det princip.
Vi har stadig ikke fået en forklaring på, hvorfor man skulle springe fra det her princip, så vi synes, at de, der har skiftet holdning, i det mindste skulle forklare, hvorfor de har skiftet holdning.
Vi mener, at den aftale, vi har indgået, er god for lejerne i den almene boligsektor.
De får historisk mange penge til renovering, 2,4 mia. kr., og alt i alt svarer det faktisk til det, som man i rapporten om den almene boligsektor kalder kvalitetsscenariet, som er det scenarie, hvor man samlet sætter 124 mia. kr. af til renovering i den almene boligsektor.
Vi mener, det vil give det løft, som man har efterspurgt, og vi kan jo også bare notere os, at den meget, meget oppiskede stemning, der var op til selve boligaftalen, jo er forstummet ganske brat – i hvert fald har jeg ikke modtaget en eneste mail efter den dag, der har kritiseret, har udtrykt utilfredshed eller noget andet.
Det kan selvfølgelig være, at folk er faldet i søvn, eller jeg ved ikke, hvad der er sket, men faktisk har jeg tværtimod set folk stå frem på tv-skærmen og sige, at de var ganske tilfredse, fordi nu kom der faktisk rigtig mange flere penge ud til renoveringer og moderniseringer.
Kl. 9.55
Der er afsat 400 mio. kr. til sociale tiltag, heraf 200 mio. kr. til huslejenedsættelser.
Det er bl.a. det, som Socialdemokraterne også har efterspurgt.
Alt i alt er det jo en langt, langt bedre aftale, hvis man også lægger de pejlemærker til grund, som Socialdemokraterne stiller op, nemlig at Landsbyggefonden skal bidrage med mindre til nybyggeri.
Det bliver væsentlig mindre i den her aftale end i 2002-aftalen.
Og der kommer penge til sociale tiltag, 400 mio. kr., hvor det i 2002 var 1 mio. kr.
Jeg har i hvert fald meget svært ved at se, hvordan man kan skrue sig op i det leje, som jeg hører Socialdemokraterne er i, når man tænker på, hvordan fortiden har været.
Noget af det, vi lægger rigtig meget vægt på i den her aftale, og som jeg faktisk også tror den almene boligsektor lægger rigtig meget vægt på, er jo, at der også nu er lagt op til en reform.
Sektoren har efterlyst de her ting.
BL har selv lavet et oplæg, som vi på mange måder støtter.
Det tankesæt, som er i det oplæg, ligger fuldstændig i forlængelse af den måde, vi tænker på den offentlige sektor, og den måde, den almene boligsektor gerne skulle udvikle sig på set med vores øjne.
Socialdemokraterne har jo selv været ude at efterlyse noget tilsvarende.
De har efterlyst en finansieringsreform.
Det støtter vi helt.
Vi synes, den almene boligsektor skal have mere frihed til at finansiere sig selv, optage lån og omlægge lån.
Der skal være en eller anden form for forsikringsordning, så man heller ikke spiller hasard med den almene boligsektor.
Vi synes det giver rigtig god mening, og det må da være smadderhamrende ærgerligt for Socialdemokraterne at se, at der nu bliver sat en reform i søen, som flugter meget med de tanker, man selv har haft i Socialdemokratiet, og som man nu står fuldstændig uden for og ikke har nogen som helst indflydelse på.
Alt i alt er vi meget glade for den her reform.
Og vi har stor fortrøstning til, at den reform, der nu tages fat på, faktisk også lander, hvor vi gerne vil have den til at lande, nemlig med meget mere frihed og flere handlemuligheder til den almene boligsektor.
Jeg tror i virkeligheden, at noget af den stilhed, som er der – jeg har i hvert fald ikke modtaget nogen som helst oppiskede mails eller kritik efter aftalen – også er udtryk for, at der faktisk er rigtig mange rundtomkring i hjørnerne af landet, når de store ideologiske sværdslag er overstået, der faktisk er rigtig glade for den her aftale.